88. schôdza NR SR - 2.deň - A. dopoludnia
Dátum: 2023-03-15
Poslanec: Viskupič, Marián (SaS)
Druh vystúpenia: Vystúpenie v rozprave

42. Ďakujem pekne za slovo. Takže aj ja to ešte tak nejak skúsim zhrnúť. Registračné poplatky proste boli vysoké. Je to, áno, téma aj strany SaS, preto sme pri schvaľovaní rozpočtu túto vec, zníženie registračných poplatkov, dali ako jednu z našich podmienok, za ktorých sme ochotní a schopní podporiť štátny rozpočet. Takáto dohoda vznikla a vznikla na úrovni, že sa dá výnos z registračných poplatkov znížiť o 30 miliónov eur ročne. Takže v tejto súvislosti sme teda už v decembri pripravovali riešenie, ktoré, ako som už dnes povedal, nesplnilo toto zadanie. Jednoducho v realite neusporilo ľuďom také peniaze, o ktoré, o ktorých bola dohoda, preto sa snažíme, a poviem spoločne, o nájdenie riešenia. Takže my sa obraciame vlastne na tú dohodu, ktorá bola. Nie je to nič nové, je to len dodržanie dohody, ktorá bola urobená, a tomu zodpovedá, tejto dohode zodpovedá môj pozmeňujúci návrh. Čo poviem prvé je, skutočne spoločne s kolegom Petrom Kremským sme sedeli so všetkými dotknutými ministerstvami, ministerstvo dopravy, vnútra, financií a, samozrejme, sme vyladili, zlepšili ten pôvodný návrh po rôznych parametroch. Toto všetko je vlastne aj v jednom, aj v druhom pozmeňujúcom návrhu, samozrejme, tým posledným rozdielom je tá, ten vplyv na štátny rozpočet a ten sa vlastne líši len v tom, že tabuľka Petra Kremského je teda od 33 do 2 400, čo má dosah 8, no do 10 miliónov eur, ako teraz práve kolega povedal. Naša je od 33 do 1 000 a má to teda dosah tých 27 miliónov, čiže v súlade s dohodou. Čo chcem povedať je, že, samozrejme, tuná bude treba, ja som vyňal body zo spoločnej správy na jednotlivé hlasovanie, čiže aby mohlo byť hlasované o mojom pozmeňujúcom návrhu, je potrebné neschváliť body zo spoločnej správy, a teda následne schváliť pozmeňujúci návrh tento. Takže to hlasovanie bude trošku zložitejšie, aj preto je v podstate dobré, že sa to nerobilo na poslednú chvíľu o jedenástej, že teda budeme mať dnes o 17.00 h na to asi viacej kľudu, aby sa poriadne pripravila hlasovačka. Chcem reagovať na to, ale čo už teraz kolega nepovedal pravdu je, že tieto naše poplatky že pomáhajú najviac bohatým. No takto. Nepomáhajú, pretože ono to skutočne nie je o tej najvyššej sume. Áno, všetci pozerajú na tých, že 2 400 v jeho prípade a 1 000 v našom prípade. Ale pre tých, tých, to je jedno, tých 2 400 alebo teda po novom 1 000 zaplatí len, ja to poviem presne to číslo, len 50, 50 vozidiel v roku, proste v jednom roku. 50. Čiže to nie je o tom, či tých 50 vozidiel zaplatí 2 400 alebo či 50 vozidiel zaplatí 1 000, hej. Už len z toho vidíte, že keď ten rozdiel je že 8, alebo nech sa to dobre ráta, že 10 miliónov a 27, 17 miliónov vám neurobí rozdiel na 50 vozidlách, či budú platiť 1 000 alebo 2 400. Ten skutočný rozdiel je v tých kategóriách tých bežných ľudí. Čiže nie že SaS-ka teraz sa tu zastáva 50 ľudí, ktorí si teda idú kúpiť staré vysokovýkonné vozidlo. To je nepodstatné. Podstatné je, tie ostatné, že to je od 33 po 1 000. A medzitým sú, samozrejme, tiež nižšie sumy a výrazne nižšie sumy. Napríklad v riadku, kde má kolegov návrh tisícku, my máme päťstovku. Proste to všetky tie bežné kategórie tam, kde do jednej kategórie patria tisíce áut, hej, tam je to skutočné zníženie. Takže tento náš návrh práve opak robí, to, čo kolega Kremský povedal, náš návrh znižuje bežným ľuďom, tým priemerným, ktorí si teda práveže ani nekúpia nové vozidlo, ale kúpia si to jazdené vozidlo v nejakom veku s nejakým výkonom, takže toto je, toto je kľúčové. Tento návrh je jednoducho z tých, ktoré tu sú k dispozícii, môj návrh je najlepší a najviac pomáha aj tým bežným ľuďom. Aj keď zasa treba povedať, že tým úplne že najchudobnejším ľuďom žiadny návrh ani neškodí, ani nepomáha, pretože tie vozidlá do 80 kW majú stále 33 euro poplatok. Mali ho doteraz, budú ho mať po novom, budú to mať aj nové, aj staré. To je inak asi, asi 46 % všetkých vozidiel. Takže ono tým skutočne tým najnižším kategóriám sa vlastne nič nemení. Len aby sme vedeli ešte ako ďalšie, nech poviem pár čísel. Tak tá kategória toho najvyššieho výkonu, ale tam sú, samozrejme, veľa hlavne nových, je asi 3 %, veľa, proste 3 % všetkých a potom, aby sme vedeli, že autá, 76 % všetkých vozidiel, všetkých vozidiel, je v kategórii do 120 kW, hej. Tri štvrtiny všetkých vozidiel sú v kategórii do 120 alebo v kategóriách, tam sú štyri kategórie do 120 kW. Takže tuto si to treba uvedomiť, že práve týmto ten náš návrh pomáha najviac. Takže jednoducho, ono je to, ono je to prirodzené v tom, že ak raz je o 17 miliónov vyšší dopad na štátny rozpočet, tak to, samozrejme, nie je na tých pár vysoko výkonných vozidlách, ale práve na tých tisíckach nižšovýkonných vozidiel. Takže zasa ja teda chcem, chcem poprosiť proste, aby sme sa posunuli do tejto najvýhodnejšej verzie. Ona je výhodná ešte aj v tom, že ona pomôže ľuďom už v tomto roku, pretože Peter Kremský dáva účinnosť od 1. januára 2024. To znamená, dosah na tento rozpočet je žiadny, ale aj pomoc ľuďom nie je žiadna. A náš teda začína od 1. 7., to znamená asi 13,5 milióna do konca roka. Ešte raz. To hlasovanie musí byť, že tie, samozrejme, tie pozmeňováky sú konkurenčné. To znamená, jeden je v spoločnej správe a druhý teda je ako pozmeňujúci návrh podaný v pléne. Takže tá hlasovačka vlastne bude, bude toto, toto musieť zachytávať a reflektovať. Ja ešte poviem k tomu, že prečo teda tá SaS-ka to obrátila z hlavy na nohy alebo z nohy na hlavy, to je presne uhol pohľadu. Tá, boli tam tie základné parametre prečo. Jedna vec je, že tie poplatky boli, normálne že poviem, že nekresťansky vysoké, hej. Áno, v médiách prebehlo to, že tie staré vozidlá majú platiť veľa. Však, samozrejme, bolo to veľa, ale dnes platia vlastne všetky nové vozidlá veľmi veľa, až po tých 3 900. Takže prvá naša snaha bola, a to som už povedal, znížiť výšku poplatkov, ktorá je fakt extrémne vysoká. Druhá snaha je zaviesť do toho ekologický alebo environmentálny aspekt. Jednoducho taký, ten, to klasické pravidlo, že znečisťovateľ platí viac. To je úplne prirodzené proste. To staršie vozidlo jednoducho nemá, nemá tú euronormu tak vysokú, proste ten jeho vplyv na životné prostredie je nielen vyšší tou, že tá technológia nie je tak dokonalá alebo tak čistá, ale aj tá technológia, ktorá bola. To keď si pozrete, ako vyzerá taký partikelfilter pri euro štvorke po desiatich rokoch, to, to už proste nemá tie svoje parametre, ak už vôbec nebol medzitým vymontovaný, čo sa veľmi často stáva. Takže, takže jednoducho tento environmentálny aspekt je dôležitý. A potom, samozrejme, posledný aspekt je tá bezpečnosť. Aktuálna verzia poplatkov spôsobovala to, že nám starol vozidlový park so všetkými negatívami aj negatívami toho, že to vozidlo je menej bezpečné, má nižší počet hviezdičiek a jednoducho môžte sa v ňom ťažšie a vážnejšie a ľah... teda sa zraniť. Takže aj toto, vlastne tá snaha podporiť, aby sa kupovali nové, ale aj novšie, nielen nové vozidlá, ale aj novšie vozidlá má svoj význam. Posledná vec, kolegynky, kolegyne, kolegovia, chcem vás poprosiť o podporu fakt že krížom cez celé politické spektrum. Toto nie je politické, politický zákon. Toto je proste, toto je o ľuďoch, to je jeden pohľad. A druhý, kolegovia, prosím, z bývalej koalície, dodržme dohody, ktoré sme spolu urobili. SaS ich dodržala, buďme džentlmeni, buďme skutoční politici v tom, že dodržiavame to, čo sme sľúbili, či už sami voči sebe alebo voči ľuďom. Ak dodržíme dohody, profitovať z toho budú ľudia a je úplne jedno, či sú to voliči ľavicoví, pravicoví, stredoví alebo už akýkoľvek. Ďakujem veľmi pekne za pozornosť. Ešte raz zopakujem, hlasujeme dnes o 17.00 h.